Βρέθηκαν οι σοροί δύο εκ των τριών χειριστών του ελικοπτέρου Agusta Bell του Πολεμικού Ναυτικού, που κατέπεσε στη νησο Κίναρο, δυτικά της Λέρου.

Οι σοροί βρέθηκαν στην πλαγιά απόκρημνης περιοχής της Κινάρου, σε απόσταση 40-50 μέτρων από την κορυφή όπου είχαν βρεθεί τα πρώτα συντρίμμια, ενώ συνεχίζονται οι έρευνες για τον εντοπισμό του τρίτου μέλους του πληρώματος.

Όπως έγινε γνωστό από το ΓΕΕΘΑ το απόγευμα, νεκροί είναι ο υποπλοιάρχος Κωνσταντίνος Πανανάς ΠΝ και ο Ανθυπασπιστής (ΗΝ/ΡΕ) Ελευθέριος Ευαγγέλου, ενώ παραμένει αγνοούμενος ο Υποπλοίαρχος Αναστάσιος Τουλίτσης ΠΝ.

Το χρονικό της πτώσης του ελικοπτέρου

Το ελικόπτερο είχε απονηωθεί από τη φρεγάτα «Νικηφόρος Φωκάς», στο πλαίσιο τακτικού σεναρίου άσκησης ΑΣΤΡΑΠΗ 2/16.

Όπως ανακοινώθηκε από το υπουργείο Εθνικής Άμυνας σε αυτό επέβαιναν οι: κυβερνήτης Αναστάσιος Τουλίτσης, συγκυβερνήτης Κωνσταντίνος Πανανάς και ναυτίλος Ελευθέριος Ευαγγέλου.

GOOGLE MAPS

To ίχνος του ελικοπτέρου χάθηκε από τα ραντάρ στις 02.45 στην περιοχή της Κινάρου, δυτικά της Λέρου. Όπως ανακοινώθηκε, χάθηκε συγχρόνως η επαφή από το ραντάρ και η επαφή επικοινωνιών, ενώ δεν είχε αναφερθεί κάποια βλάβη από το πλήρωμα του ελικοπτέρου. Αμέσως σήμανε συναγερμός και ξεκίνησαν έρευνες για τον εντοπισμό του. Στις 04.40 εντοπίστηκε θερμικό ίχνος του σε αποκρημνη περιοχή βορειοδυτικά της Κινάρου, ενώ στις 07.01 υπήρξε και οπτικός εντοπισμός τμημάτων του ελικοπτέρου.

Το ΑΒ-212 πετούσε σε ύψος 390 ποδιών και σύμφωνα με τον αρχηγό ΓΕΕΘΑ Ευ. Αποστολάκη, οι καιρικές συνθήκες ήταν πολύ φυσιολογικές.

Στις συνεχιζόμενες έρευνες συμμετέχουν ομάδα των υποβρυχίων καταστροφών, η 1η Μοίρα της ειδικής δύναμης της Πολεμικής Αεροπορίας (ΜΕΕΔ), τμήμα αλεξιπτωτιστών του Στρατού Ξηράς και τμήμα της ΕΜΑΚ.

Όπως έγινε γνωστό, για τη διερεύνηση των συνθηκών και των αιτιών της τραγωδίας έχει συσταθεί Επιτροπή Διερεύνησης Ατυχήματος.

Και τουρκική ΝΟΤΑΜ

Μετά την ελληνική ΝΟΤΑΜ (ειδοποίηση προς αεροπόρους) για την επιχείρηση έρευνας και διάσωσης, σε αντίστοιχη κίνηση προέβη και η Άγκυρα, ζητώντας την αναφορά στις τουρκικές αρχές οποιουδήποτε κινείται στην περιοχή. Πρόκειται για μια πάγια τακτική της Τουρκίας σε αντίστοιχες περιπτώσεις, στο πλαίσιο της προσπάθειας αμφισβήτησης των ορίων των κυριαρχικών δικαιωμάτων της Ελλάδας στην περιοχή. Η κίνηση αυτή στη συγκεκριμένη συγκυρία δημιουργεί εύλογους συνειρμούς ως προς την πολυπλοκότητα της προωθούμενης παρουσίας του ΝΑΤΟ στο Αιγαίο, με αντικείμενο τη διαχείριση του μεταναστευτικού ζητήματος.

Σε συνεχή επικοινωνία με το ΥΕΘΑ ο Αλ. Τσίπρας

Σε συνεχή επικοινωνία με το υπουργείο Εθνικής Άμυνας βρίσκεται, σύμφωνα με πληροφορίες, από νωρίς το πρωί ο πρωθυπουργός Αλέξης Τσίπρας, προκειμένου να ενημερώνεται για όλες τις εξελίξεις.

Όπως έγινε επίσης γνωστό, λόγω του συμβάντος ο κ. Καμμένος, θα επιστρέψει εσπευσμένα στην Αθήνα από τις Βρυξέλλες, μόλις ολοκληρωθεί το σκέλος της Συνόδου των υπουργών του ΝΑΤΟ που αφορά στην Ελλάδα.

Στη νήσο Κίναρο μεταβαίνει με ελικόπτερο ο αναπληρωτής υπουργός Εθνικής Άμυνας Δημήτρης Βίτσας, προκειμένου να παρακολουθήσει τις έρευνες που βρίσκονται σε εξέλιξη. Τον κ. Βίτσα συνοδεύει ο αρχηγός ΓΕΝ αντιναύαρχος Γ. Γιακουμάκης.

Συλλυπητήρια από τη Φώφη Γεννηματά

Τη βαθιά της οδύνη και τα θερμά της συλλυπητήρια στις οικογένειες του πληρώματος του ελικοπτέρου και στη μεγάλη οικογένεια του Πολεμικού Ναυτικού εξέφρασε η πρόεδρος του ΠΑΣΟΚ Φώφη Γεννηματά.

Οι Ένοπλες Δυνάμεις είναι πράγματι μια οικογένεια που υπηρετεί με φιλότιμο, επαγγελματισμό και αυτοθυσία, τον ελληνικό λαό και τη χώρα, πρόσθεσε.

ΚΚΕ: Να διερευνηθούν άμεσα τα αίτια της πτώσης του ελικοπτέρου

Τη θλίψη του για τον θάνατο των αξιωματικών του Πολεμικού Ναυτικού που έφυγαν σήμερα από τη ζωή με τραγικό τρόπο, εκφράζει το ΚΚΕ με ανακοίνωσή του. Το Κομμουνιστικό Κόμμα ζητεί να διερευνηθούν άμεσα όλα τα αίτια για το θανατηφόρο δυστύχημα, εκφράζοντας παράλληλα τα συλλυπητήριά του στις οικογένειες των θυμάτων.

Ποτάμι: Η πατρίδα θα τους ευγνωμονεί και θα τους θυμάται για πάντα

Σε ανακοίνωσή του το Ποτάμι εκφράζει βαθιά θλίψη, καθώς συλλυπητήρια στις οικογένειες «των ηρωικών Αξιωματικών του Πολεμικού Ναυτικού που χάθηκαν την ώρα του καθήκοντος, υπερασπιζόμενοι με τον καλύτερο δυνατό τρόπο τα εθνικά κυριαρχικά μας δικαιώματα στο Αιγαίο».



«Η πατρίδα μας τους ευγνωμονεί και θα τους θυμάται για πάντα» τονίζει το κόμμα, επισημαίνοντας ότι «συμπαραστέκεται αμέριστα στο προσωπικό των Ενόπλων Δυνάμεων που παρ΄ όλες τις θυσίες που έχει υποστεί, επιτελεί με μεγάλη ευσυνειδησία καθημερινά το καθήκον του με κίνδυνο της ζωής του».

Συλλυπητήρια της Ένωσης Κεντρώων στις οικογένειες των νεκρών χειριστών

Τα θερμά της συλλυπητήρια στις οικογένειες των άτυχων μελών του πληρώματοςεκφράζει και η Ένωση Κεντρώων. «Αυτή τη στιγμή το μόνο που έχει σημασία είναι η συμπαράσταση μας στην θλίψη και στην οδύνη των συγγενών τους», αναφέρει σε ανακοίνωσή του το κόμμα.